Prezentacija treba da sadrži sledeće osnovne elemente:

1. Teorijski okvir – osnovne informacije o konstruktu koji je validiran i argumentacija za izabrani način validacije
2. Metod – uzorak, instrumenti, procedura
3. Rezultati – provera validnosti instrumenta
4. Diskusija/zaključak – opšta ocena validacione studije i samog instrumenta i preporuke

Forma prezentacije:

- Uvek treba navoditi samo neophodne informacije (ne pretrpavati slajdove tekstom)

- Tabele i slike ne smeju biti direktno kopirane iz SPSS-a i treba da sadrže samo relevantne informacije (npr. uobičajeni sažeti način prikazivanja statističke značajnosti jeste preko zvezdica, nasuprot glomaznijem prikazu posebnog reda za značajnost)

- Ista informacija ne sme se navoditi na više načina, odnosno može biti data ili tabelarno ili preko slike ili u tekstu (izbrati samo jedan način, onaj koji na najbolji mogući način prikazuje date podatke)

- Prilikom izlaganja treba se obraćati kolegama u publici

- Trajanje prezentacije treba da bude 10 minuta, a dodatnih 5 minuta je predviđeno za komentare i pitanja

Korisni saveti za pravljenje dobre prezentacije i dobro prezentovanje:

* Računajte da će vam na jedan slajd otići oko jednog minuta, do minut i po (naravno, preko nekih slajdova ćete brzo preći, a negde ćete se zadržati i duže, ali je ovo okvirni orijentir) – zato ne bi trebalo da imate više od 10-ak slajdova
* Na prezentacije ne stavljajte puno teksta – samo teze (ne više od 6-7 po slajdu)
* Prikažite samo glavne nalaze, ne ulazite u suvišne detalje i digresije, ali imajte u vidu da publika ne zna mnogo (ili čak ništa) o vašoj temi – tako da treba jasno da je objasnite (ključne nepoznate pojmove definišite odmah na početku da bi publika mogla da prati dalje izlaganje)
* Koristite jednostavan dizajn slova i cele prezentacije (bez nepregledne „nebo“ pozadine!)
* Vizuelno istaknite naslov i ključne pojmove (veličina slova, bold, italic, boja...)
* Imate ograničeno vreme – vežbajte da se uklopite u 10 minuta
* Trudite se da svi članovi grupe pričaju podjednako dugo
* Dok jedna osoba prezentuje – drugi ćute i ne skreću pažnju na sebe
* Predstavite se pre nego što počnete sa izlaganjem (ne znaju svi mentori vaša imena) i na prezentaciji napišite imena svih članova grupe, **onim redom kojim ćete izlagati**
* Ne nosite papire (podsetnike) sa sobom i **nikako** ne čitajte sa papira – sama prezentacija treba da služi kao podsetnik
* Prezentujte temu svojim kolegama, a **ne** mentorima! Nemojte fiksirati pogledom jednog kolegu/koleginicu/zid, već se obraćajte svima (u redu je i da povremeno pogledate mentore, ali ne gledajte samo u njih).
* Pokušajte da budete opušteni dok pričate, prezentacija je prilika za učenje i vežbanje i svi u publici su dobronamerni!
* U vremenu predviđenom za diskusiju mentori će vam postaviti neka pitanja – budite spremni da odgovarate i to svi na sve aspekte teme, čak i one koje niste prezentovali! Pitanja su nekad upućena celoj grupi, pa odgovara ko je najsigurniji, ali nekad mentori pitaju poimence određene studente.